

 REPUBLIKA HRVATSKA

 VARAŽDINSKA ŽUPANIJA

 GRAD IVANEC

 GRADSKO VIJEĆE

KLASA: 402-08/21-01/07

URBROJ: 2186/12-02/32-21-3

Ivanec, 29. siječnja 2021.

 Na temelju članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst, 37/15 – ispravak, 123/17, 98/19, 144/20), članka 35. Statuta Grada Ivanca (“Službeni vjesnik Varaždinske županije” br. 21/09, 12/13, 23/13 – pročišćeni tekst, 13/18, 08/20), Gradsko vijeće Grada Ivanca na 43. sjednici održanoj 29. siječnja 2021. godine donosi

**ODLUKU**

**o novčanoj pomoći za sanaciju šteta od potresa**

**na objektima na području grada Ivanca i na području Banovine**

**Članak 1.**

Ovom Odlukom propisuje se način naknade štete podnositeljima prijava štete od potresa na objektima na području grada Ivanca, a koje prijave su se podnosile u Gradu Ivancu zaključno do 08. siječnja 2021. godine prema objavljenoj Obavijesti Grada Ivanca.

Vlasnici oštećenih objekata koji su fizički bili spriječeni da podnesu prijavu do 08. siječnja 2021. godine, prijavu štete mogu podnijeti do 31. siječnja 2021. godine u slučaju opravdanog razloga uz dostavu dokumentacije kojom dokazuju fizičku nemogućnost za podnošenje prijave.

**Članak 2.**

Visina naknade štete iz članka 1. ove Odluke određuje se prema načinu oštećenja objekata:

Kategorija 1:

1. popravak ili uklanjanje i ponovna izvedba oštećenih dimnjaka, odnosno sanacija krovišta
2. popravak pukotina na unutarnjim zidovima

Kategorija 2:

1. popravak i ojačanje konstruktivnih dijelova objekta

**Članak 3.**

Naknada štete isplaćuje se za izvršene radove, odnosno utrošeni materijal u visini do:

* 500,00 kuna prema Kategoriji 1, točka b) iz članka 2. ove Odluke;
* 10.000,00 kuna prema Kategoriji 1, točka a) iz članka 2. ove Odluke.

Naknada štete za izvršene radove, odnosno utrošeni materijal prema Kategoriji 2, točka a), isplaćuje se u visini:

- od 50% iznosa procjene troškova konstrukcije objekta, odnosno

- od 20% iznosa procjene troškova konstrukcije vjerskog objekta,

sukladno Izvještaju o preliminarnom vizualnom pregledu građevina nakon potresa 29.12.2020. godine, izrađenom od strane ovlaštenog inženjera građevinarstva.

 **Članak 4.**

Podnositelji prijava štete na području grada Ivanca dužni su dostaviti zahtjev za isplatu naknade štete u Grad Ivanec, Trg hrvatskih ivanovaca 9b, 42240 Ivanec, koji sadržava sljedeću dokumentaciju:

* račun za izvođenje usluge radova, odnosno račun za utrošeni materijal,
* presliku potvrde o osobnom identifikacijskom broju / presliku osobnog dokumenta s naznakom OIB-a,
* potvrdu banke o otvorenom računu s naznakom IBAN-a / presliku dokumenta s naznakom IBAN-a,
* fotografije stanja prije i poslije izvođenja radova.

 **Članak 5**.

Isplata sredstava iz ove Odluke vršit će se po zaprimanju i obradi cjelovitog zahtjeva, dok će podnositelji prijava biti pozvani pismenim putem od strane nadležnog Upravnog odjela za lokalnu samoupravu, imovinu i javnu nabavu za dostavu odgovarajuće dokumentacije najkasnije do 30. studenog 2021. godine.

Zaključak o isplati sredstava donosi Gradonačelnik nakon obrade cjelovitog zahtjeva.

 **Članak 6.**

Sukladno Izvještaju o preliminarnom vizualnom pregledu građevina, izrađenom od strane ovlaštenog inženjera građevinarstva, izvršit će se terenska kontrola objekata.

**Članak 7.**

Za područje Banovine ovom Odlukom utvrđuje se novčana pomoć u visini od 100.000,00 kuna, koji iznos će se dodijeliti sukladno zaprimljenim informacijama nadležnih tijela za obnovu područja Banovine.

 **Članak 8.**

Isplata naknade štete, odnosno novčane pomoći iz ove Odluke vršit će se po osiguranju financijskih sredstava u Proračunu Grada Ivanca za 2021. godinu.

**Članak 9.**

Sva prikupljena financijska sredstva kao novčane donacije uplaćene na poseban račun Grada Ivanca – „Pomoć potresom razorenoj Banovini“ dodijelit će se sukladno zaprimljenim informacijama nadležnih tijela za obnovu područja Banovine.

**Članak 10.**

Ova Odluka objavljuje se u „Službenom vjesniku Varaždinske županije“ i stupa na snagu drugi dan od objave.

PREDSJEDNICA GRADSKOG

VIJEĆA GRADA IVANCA:

Ksenija Sedlar Đunđek, mag.oec.